Самороден талант търси своя гей-патрон в ”Отечествен фронт” | potv.bg
Самороден талант търси своя гей-патрон в ”Отечествен фронт”
• От Нова ТВ • 04.06.2010 • 0/5
”Отечествен фронт”: Самороден талант търси своя гей-патрон - събота, 5 юни 2010 г., 18:00 по Нова ТВ
Талантът в България много често се среща на най-необичайни места – като домовете за сираци, например. Тази събота, 5 юни социалният ъндърграунд „Отечествен фронт” е посветен именно на един такъв самороден талант. „Той е Стефан, млад е, имат го за олигофрен, хомофил е, но го обичат и му пляскат в селото - в кръчмата, където само по бански и без коламаска, Стефчо изнася представления на селяните от Горско Абланово. На други места такива като Стефчо ги бият - това момче наистина е с късмет!” – разказва Мартин Карбовски.
– „Не зная дали Стефчо има талант. Знам само, че мен ме разсмя и развълнува. Знам само, че няма такъв бизнес като шоубизнеса и когато някой мечтае за него, е задължително да бъде и малко идиот. Едно ще ви кажа – не бива да се подиграваме на мечтите! Идиотите са двигателят на прогреса дори и когато Господ иска от тях просто и само да пеят и танцуват.”
Стефчо твърди, че не е обикновено циганче, а издънка на интернационална любов между кубинец и българка. Любовта обаче си отишла и Стефчо всъщност е расъл като сирак. Той е типичната жертва на системата, която у нас се нарича „домове за сираци” – преминал е през няколко от тях... пеейки и танцувайки. В единия от домовете лелка го ударила с обувка по главата, за да спре да пее, а в другия, когато спирал токът, възпитателка го удряла с парцала, за да пее и забавлява децата. Стефчо твърдо вярва, че има талант и той му е даден от Господ. В един момент обаче някой решава, че Стефчо е недоразвит умствено и го пращат в Могилино...
Днес Стефчо живее по волята на Господ и шепа добри селяни в забитото село Горско Абланово, община Опака – хранят го от социалния патронаж, няма вода и се къпе с помощта на бързовар, няма хладилник, в джоба си има 21 стотинки... Но всъщност той реално живее на други две места – живее в мечтите си и по кастинги.
Няма кастинг, на който Стефчо да не се е явил – смята ги за жизнено необходими някой да го забележи! Имитира Лили Иванова и Васил Найденов, говори като Тодор Живков и Георги Калоянчев, пее песните на Преслава, но най-вече иска да е като Азис. Обича голотата, прожекторите и сцената, иска да се облича в женски дрехи, да носи перуки, да използва скъпи кремове и козметика, да се гримира...
От живота иска само да пее и да танцува, а това да му носи слава, пари и известност! Нищо, че едва преди две години за пръв път вижда пиано на живо – на един от кастингите... На такова място като България, Могилино Стефчо иска да бъде известен с цената на всичко! Би платил тази цена със задника си и смята това разплащане за нормално. Убеден е, че за да успее да постигне мечтите си, трябва да е гей! Убеден е, че, само в тази среда ще намери някой, който да му помогне да се реализира като артист. Твърди, че днес с мъжественост не се пробива. Не се притеснява да признае, че се усеща като жена и търси своите гей-приятели. И се надява, ако един ден майка му го познае, да се гордее с него...
„Деца като Стефчо никога не получават подкрепа в живота си и за мечтите си!” – коментира Карбовски. – „Получават суров, корав урок от местни педофили за това как се става известен. Това е само началото на филма ни за Стефчо. Прави чест на Азис, че се съгласи да се срещне със Стефчо. Васко е една от българските звезди, която не отказва среща с някой обикновен, мечтаещ за сцената младеж. За разлика от Ивана, например, която също сме канили да се срещне с наш герой, но тя героично отказа. Филмът за срещата на Азис и Стефчо ще видите, надявам се, скоро... Отключете стаята с пианото Просто я отключете!”
”Отечествен фронт”, събота, 5 юни 2010 г., 18:00 по Нова телевизия
Виж мнения за Самороден талант търси своя гей-патрон в ”Отечествен фронт” (0 коментара)